Diari Oficial de la Generalitat Valenciana


Sumari del DOGV 9147, del 10-08-2021 (2021/8484)

RESOLUCIÓ de 30 de juliol de 2021, de la consellera de Sanitat Universal i Salut Pública, per la qual s'acorda l'acreditació per a la indicació, ús i autorització de dispensació de medicaments i productes sanitaris d'ús humà, en l'àmbit de les cures especialitzades, de les infermeres i els infermers amb una experiència professional mínima d'un any en centres, serveis i institucions sanitàries de gestió directa dependents de la conselleria competent en matèria de sanitat i adscrits a aquesta.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9147

Data del DOGV
:   10-08-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/8484


Data del document
:   30-07-2021

Organisme emissor
:   Conselleria de Sanitat Universal i Salut Pública

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública
    * establiment hospitalari

RESOLUCIÓ de 30 de juliol de 2021, de la consellera de Sanitat Universal i Salut Pública, per la qual s'acorda l'acreditació per a la indicació, ús i autorització de dispensació de medicaments i productes sanitaris d'ús humà, en l'àmbit de les cures especialitzades, de les infermeres i els infermers amb una experiència professional mínima d'un any en centres, serveis i institucions sanitàries de gestió directa dependents de la conselleria competent en matèria de sanitat i adscrits a aquesta. [2021/8484]  
1. La indicació, ús i autorització per a la dispensació de medicaments i productes sanitaris d'ús humà és una reivindicació tradicional de les infermeres i els infermers. Aquesta activitat ha demostrat ser eficaç i eficient en tots els països on s'ha implantat, ja que s'ha reduït la despesa sanitària, s'han optimitzat els recursos i s'ha millorat la qualitat assistencial i la satisfacció de les persones usuàries dels serveis de salut. De la mateixa manera, és un fet contrastat que la mesura impacta positivament en la seguretat dels pacients, ja que contribueix a reduir l'automedicació, permet detectar més ràpidament els possibles efectes farmacològics adversos i fomenta el compliment i adhesió al tractament farmacològic, alhora que normalitza una realitat quotidiana del desenvolupament de les competències d'aquests professionals.  
  
2. El Reial decret legislatiu 1/2015, de 24 de juliol, pel qual s'aprova el text refós de la Llei de garanties i ús racional dels medicaments i productes sanitaris, va preveure en l'article 79.1 que els infermers podien de manera autònoma indicar, usar i autoritzar la dispensació dels medicaments no subjectes a prescripció mèdica i els productes sanitaris relacionats amb el seu exercici professional, i que el Govern regularia la indicació, ús i autorització de determinats medicaments subjectes a prescripció mèdica per part dels infermers, i també fixaria els criteris generals, els requisits específics i els procediments per a l'acreditació d'aquests professionals.  
3. El Reial decret 954/2015, de 23 d'octubre, pel qual es regula la indicació, ús i autorització de dispensació de medicaments i productes sanitaris d'ús humà per part dels infermers, en la redacció donada pel Reial decret 1302/2018, de 22 d'octubre, després de la Sentència del Tribunal Constitucional 76/2018, de 5 de juliol de 2018, dictada en el conflicte positiu de competències núm. 1866-2016, estableix que correspon a la persona titular de l'òrgan competent de la comunitat autònoma respectiva, atorgar l'acreditació de les infermeres i els infermers responsables de cures generals i de les infermeres i els infermers responsables de cures especialitzades, per a la indicació, ús i autorització de dispensació de medicaments i productes sanitaris d'ús humà, amb subjecció als requisits regulats en l'article 9 del Reial decret.  
  
Així mateix, l'article 10 del citat Reial decret 954/2015, estableix que el procediment per a l'acreditació de les infermeres i els infermers el regularan les comunitats autònomes en l'àmbit de les seues competències.  
4. En el context del citat marc normatiu s'ha publicat el Decret 145/2020, de 25 de setembre, del Consell, de regulació del procediment d'acreditació per a la indicació, ús i autorització de dispensació de medicaments i productes sanitaris d'ús humà per part d'infermeres i infermers a la Comunitat Valenciana.  
Amb anterioritat a l'entrada en vigor del citat Decret 145/2020, es va publicar una primera resolució d'acreditació, d'1 de juliol de 2019, de les infermeres i infermers que desenvolupaven la seua activitat en l'àmbit de les cures generals en centres, serveis i institucions sanitàries de gestió directa dependents de la conselleria competent en matèria de sanitat i adscrits a aquesta. Amb data 4 de febrer de 2021, es va publicar una segona resolució en què s'acreditava d'ofici un nou grup de professionals que complien els requisits establits en l'article 3.1 del Decret 145/2020, de 25 de setembre.  
5. Després de la publicació de les resolucions relatives a l'àmbit de les cures generals, es considera procedent aprovar la present resolució d'acreditació d'ofici en l'àmbit de les cures especialitzades per a la indicació, ús i autorització de dispensació de medicaments i productes sanitaris d'ús humà, de les infermeres i els infermers amb una experiència professional mínima d'un any en centres, serveis i institucions sanitàries de gestió directa dependents de la conselleria competent en matèria de sanitat i adscrits a aquesta.  
  
En aquesta resolució, que inclou igualment les i els professionals dels consorcis, s'estableix com a data per al càlcul dels serveis computats per a obtindre la citada acreditació el 30 de juny de 2021, havent de tindre en compte que el còmput del requisit de l'experiència professional, no comprén el període corresponent a la formació especialitzada via infermer/a intern/a resident (EIR).  
Aquesta nova acreditació d'ofici prevista en el Decret 145/2020 es realitza tenint en compte l'existència de bases de dades pròpies, en les quals es recull informació contrastada i suficient per a garantir la comprovació del compliment del requisit temporal exigit pel Reial decret 954/2015, de 23 d'octubre.  
El fet d'agilitar l'emissió de la present resolució, per disposar de dades suficients per a això, es justifica en l'evidència científica que activar aquesta competència contribueix a reduir la pressió assistencial i redunda en la millora de la seguretat, eficiència, qualitat i agilitat de l'atenció, a més de l'existència de raons d'interés social i tècnic.  
  
Havent-se habilitat els mitjans necessaris per a realitzar també l'acreditació de les infermeres i els infermers del sector privat i dels que no són susceptibles d'acreditació d'ofici, en el moment en què haja finalitzat la tramitació de les sol·licituds presentades a través del procediment telemàtic obert en maig de 2021 es procedirà a dictar resolució que inclourà la totalitat de les vies previstes per a accedir a l'acreditació, és a dir, es resoldrà l'acreditació tant d'ofici de cures generals i especialitzades, com a sol·licitud de persona interessada en ambdós àmbits.  
  
6. Des del punt de vista formal, aquesta resolució d'acreditació per a la indicació, ús i autorització de dispensació de medicaments i productes sanitaris d'ús humà de les infermeres i els infermers respecte dels quals consta una experiència professional mínima d'un any en l'àmbit dels centres, serveis i institucions sanitàries de gestió directa dependents de la conselleria competent en matèria de sanitat i adscrits a aquesta, es dicta d'ofici sobre la base de l'article 36.3 de la Llei 39/2015, d'1 d'octubre, del procediment administratiu comú de les administracions públiques, que estableix que «Quan haja de dictar-se una sèrie d'actes administratius de la mateixa naturalesa, com ara nomenaments, concessions o llicències, podran refondre's en un únic acte, acordat per l'òrgan competent, que especificarà les persones o altres circumstàncies que individualitzen els efectes de l'acte per a cada interessat».  
  
Aquest acte administratiu serà objecte de publicació en el Diari Oficial de la Generalitat Valenciana (DOGV), d'acord amb l'article 45 de la citada Llei 39/2015, per considerar que així ho aconsellen raons d'interés públic relatives a la millora de l'assistència sanitària, mitjançant l'increment de la seua qualitat general i, en particular, en determinats àmbits geogràfics, així com a través d'una reducció de la pressió assistencial, que implicarà una atenció més garantista del compliment dels principis de l'actuació administrativa d'eficàcia, eficiència, economia, suficiència i adequació dels mitjans als fins institucionals i col·laboració a escala assistencial.  
7. Quant a l'eficàcia d'aquesta acreditació d'infermeres i infermers en l'àmbit de cures especialitzades, aquesta produirà efectes des de l'endemà de la publicació en el DOGV, de conformitat amb l'article 39.2 de la Llei 39/2015.  
Els infermers i les infermeres que obtinguen l'acreditació mitjançant la present resolució podran sol·licitar, a través del centre, servei o institució en la qual desenvolupen la seua activitat professional, l'activació dels sistemes d'informació pertinents que li permeten exercir la competència acreditada, amb la signatura prèvia de la credencial de seguretat d'accés a sistemes d'informació.  
Així, en virtut del que s'ha exposat i ateses raons fonamentades d'interés públic, de conformitat amb les competències atribuïdes en el Decret 185/2020, de 16 de novembre, del Consell, pel qual s'aprova el Reglament orgànic i funcional de la Conselleria de Sanitat Universal i Salut Pública, es dicta la següent resolució:  
  
  
Primer  
Acreditar les infermeres i els infermers que s'esmenten en els annexos a aquesta resolució, per a la indicació, ús i autorització de dispensació de medicaments i productes sanitaris d'ús humà, en l'àmbit de les cures especialitzades de les diferents especialitats d'infermeria, atés que consta que posseeixen una experiència professional mínima d'un any en aquest àmbit, computant els serveis prestats des del seu nomenament inicial en el sistema valencià públic de salut fins al dia 30 de juny de 2021, inclusivament.   
  
Segon  
Ordenar la publicació en el DOGV d'aquesta resolució d'acreditació. Es considerarà atorgada l'acreditació amb la mera referència a aquesta publicació.  
  
  
Contra aquesta resolució, que posa fi a la via administrativa, es podrà interposar, potestativament, recurs de reposició davant aquest mateix òrgan, en el termini d'un mes, comptador des de l'endemà de la publicació, de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament recurs contenciós administratiu davant el jutjat contenciós administratiu que corresponga, en el termini de dos mesos, comptadors en els termes ja exposats, d'acord amb els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que es puga exercitar qualsevol altra via que es considere procedent.  
  
  
València, 30 de juliol de 2021.- La consellera de Sanitat Universal i Salut Pública: Ana Barceló Chico.